

**Pasientinformasjon**

**Gynekologisk dagenhet/poliklinikk
Drammen sykehus**

****

Telefon: 32 80 32 66

# **Pasientinformasjon ved spontan abort, medikamentell behandling hjemme**

Behandlingen starter ved at du får en tablett, Mifegyne® på gynekologisk poliklinikk den ……../………..

Virkestoffet i tabletten gjør at livmoren ikke lenger reagerer på kroppens eget graviditetsbevarende hormon progesteron som fortsatt produseres i graviditetsproduktene/restene. Tabletten gjør kroppen mer mottagelig for den videre medikamentelle behandlingen.

Etter at du har tatt tabletten drar du hjem, og det er anbefalt at du prøver å leve så normalt som mulig. Noen kan oppleve å begynne å blø allerede etter at den første tabletten er tatt. Dersom det skjer, skal du likevel gjennomføre behandlingen som planlagt 2 dager etter at Mifegyne® tabletten er tatt.

Du fullfører behandlingen hjemme ved hjelp av de medisinene du har fått med deg. Blødningen fremkalles ved hjelp av medisinen misoprostol (Cytotec®) tablettene som gjør at kroppen støter ut resten av graviditeten og tømmer livmorhulen.

**Du har fått med:**

**Til å sette i skjeden:**  4 tabletter Cytotec® 200 μg

**Smertestillende tabletter:** 6 tabletter Paracet® à 500 milligram

3 tabletter Voltaren® à 50 milligram

2 tabletter OxyNorm® à 5 milligram (sterke)

**Kvalmestillende tabletter**:2 tabletter Metoclopramide® à 10 milligram

 ***(Du skal ha en informert voksenperson hos deg.)***

* Sett 4 tabletter med Cytotec® i skjeden. Det er anbefalt at du gjør dette tidlig om morgenen. Ta samtidig 2 tabletter Voltaren® og 2 tabletter Paracet®. Disse skal svelges.
* Du skal ligge i 1 time etter at tablettene er satt i skjeden. Dette er for å få god effekt.
* Det tar vanligvis 4-6 timer fra du har satt Cytotec® i skjeden, til du har blødd ut alt.
* Ved menstruasjonssmerter eller murring, kan du etter et par timer ta en ny tablett Voltaren® og 2 Paracet®. De to siste tablettene med Paracet® kan du ta ved behov senere.
* Når kroppen er i ferd med å tømme livmoren, kan du ha ganske sterke smerter. Ved behov for sterkere smertelindring, kan du ta 1 tablettOxyNorm®, eventuelt gjentatt med 1 times mellomrom.
* Det er normalt at du blør kraftigere enn en menstruasjon når du aborterer. Blør du ut mer enn 6 fulle nattbind på to timer, ta kontakt.
* Du skal ikke kjøre bil denne dagen hvis du har brukt OxyNorm® tabletter.
* Du må gjerne bevege deg. Det kan ofte lindre smertene. En varmeflaske på magen kan også hjelpe mot smerter.
* Du kan spise frokost og leve mest mulig som normalt.

 **Etter spontan aborten:**

* Blødningstid etter medikamentell abort kan variere fra 1 – 40 dager. Bruk bind, ikke tampong. Småblødninger retter seg ofte etter første menstruasjon.
* Samleie og karbad bør unngås de to første ukene, eller så lenge du blør.
* Smerter som ved menstruasjon er normalt i blødningstiden. Reseptfrie medisiner som Paracet® og Ibux®/ Ibuprofen® anbefales.
* Menstruasjonen kommer vanligvis tilbake etter 4-6 uker. Den første menstruasjonen er ofte kraftigere og mer langvarig enn normalt.
* Du kan få sykemelding i 3 dager fra den dagen du setter Cytotec®.
* Du kan trene og være i normal aktivitet dersom formen din tilsier det.

**TA KONTAKT DERSOM DU**:

* ikke har blødd innen 24 timer fra du tok Cytotec®
* har kraftig blødning med klumper i mer enn 14 dager
* har økende smerter
* har feber (temperatur over 38 C)

**Gynekologisk dagenhet: 32 80 32 66** (08:00-15:00)

**Gynekologisk/kirurgisk sengepost: 32 80 33 68 (**kveld, natt, helg)

**For ytterligere informasjon: helsenorge.no søkeord: Abort**

**For informasjon om abort på andre språk: zanzu.no**

**Sexogsamfunn.no**